Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Dražena Tonkovca, općinskog načelnika Općine Čepin,** na 20. sjednici, održanoj 24. kolovoza 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Dražena Tonkovca, općinskog načelnika Općine Čepin, zbog moguće povrede članka 7. stavka 1. podstavka c) ZSSI-a, koja proizlazi iz sklapanja ugovora o autorskom djelu od 2. prosinca 2016.g., između Općine Čepin, zastupane po navedenom dužnosniku i akademskog slikara Dinka Županovića, koji je s dužnosnikom u odnosu tazbinskog srodstva (otac supruge).**
2. **Poziva se dužnosnik Dražen Tonkovac da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 11. srpnja 2017.g. zaprimljena anonimna prijava mogućeg sukoba interesa protiv dužnosnika, Dražena Tonkovca, općinskog načelnika Općine Čepin, pod brojem 711-U-5119-P-319/17-01-3 povodom kojeg se vodi predmet pod brojem: P-319/17.

U prijavi se u bitnome navodi da je prilikom odlaska svećenika iz župe Presvetog Trojstva u Čepinu dužnosnik Dražen Tonkovac, kao općinski načelnik darovao umjetničku sliku, portret, koji je izradio akademski slikar Dinko Županović iz Osijeka, vrijednosti 10.000,00 kn, što je plaćeno iz Proračuna Općine Čepin. Navodi se da nije proveden javni natječaj ili objavljen javni poziv već da je dužnosnik izravno odabrao navedenog akademskog slikara koji je otac dužnosnikove supruge.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Dražen Tonkovac povodom obnašanja dužnosti općinskog načelnika Općine Čepin obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje te prikupilo potrebne podatke i dokumentaciju.

Na zahtjev Povjerenstva, Općina Čepin se dopisom, klasa: 080-01/17-01/145, urbroj: 2158/05-17-12 od 22. rujna 2017.g. očitovala da je Općina Čepin s akademskim slikarom Dinkom Županovićem sklopila ugovor o autorskom djelu kojim se navedeni obvezao izraditi umjetničku sliku u skladu sa standardima akademskog likovnog obrazovanja uz odricanje od svih autorskih prava te da je vrijednost slike prema tom ugovoru iznosila 10.000,00 kn. Ističe se da je povod za sklapanje ugovora o autorskom djelu bila izrada portreta svećenika Anđelka Cindorija koji je odlazio iz župe Presvetog Trojstva u Čepinu kao dar zahvale za izniman doprinos lokalnoj zajednici, što je uobičajena praksa prilikom odlazaka svećenika iz župa te da je Dinko Županović u odnosu tazbinskog srodstva (punac-zet) s dužnosnikom Draženom Tonkovcem, općinskom načelnikom Općine Čepin, dok sa zamjenicima općinskog načelnika nije u odnosu srodstva. Zaključno se napominje da je Dinko Županović jedan od najpriznatijih akademskih slikara s područja na kojem se nalazi Općina Čepin te da je jedino iz navedenog razloga angažiran na izradi portreta, a ne iz razloga tazbinske povezanosti s općinskom načelnikom.

Očitovanju prileži Ugovor o autorskom djelu sklopljen 2. prosinca 2016.g. između Općine Čepin, kao naručitelja, zastupane po dužnosniku Draženu Tonkovcu, općinskom načelniku te Dinka Županovića iz Bilja, kao autora, kojim se autor obvezao izraditi umjetničku sliku, uz odricanje od autorskih prava, u skladu sa standardima akademskog likovnog obrazovanja te ju isporučiti do 5. prosinca 2016.g., za što se naručitelj obvezao autoru platiti autorsku naknadu u iznosu od 10.000,00 kn, pri čemu porez i ostala davanja snosi naručitelj,

Očitovanju prileži i odluka, klasa: 112-04/16-01/8, urbroj: 2158/05-16-2 koju je 19. prosinca 2016.g. donio Dražen Tonkovac, općinski načelnik Općine Čepin kojom se svećeniku Anđelku Cindoriju povodom odlaska iz župe Presvetog Trojstva Čepin poklanja slika njegovog portreta, rad akademskog slikara Dinka Županovića, kao dar zahvale za izniman doprinos zajednici.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ne smatra spornom praksu da se iz sredstava Općine Čepin zaslužnim osobama koje su djelovale na području Općine prigodom njihovom odlaska daruju umjetnička djela pa tako niti navedeno darovanje umjetničke slike samo po sebi nije dvojbeno.

Iako osoba koja je u tazbinskom srodstvu s dužnosnikom nije istodobno i član obitelji dužnosnika u smislu članka 4. stavka 2. ZSSI-a, u situaciji kada dužnosnik koji upravlja sredstvima općinskog proračuna donosi diskrecijsku odluku bez prethodno provedenog postupka prikupljanja ponuda od potencijalnih autora odgovarajućih umjetničkih kvalifikacija, a upravo na osnovu takve odluke je angažiran otac njegova bračnog druga za izradu umjetničke slike, za što je primio iznos autorske naknade u visini od 10.000,00 kn, to sve svakako može dovesti u pitanje njegovu nepristranost prilikom donošenja odluke te upućivati na moguću zlouporabu posebnih prava dužnosnika koja ima kao čelnik izvršne vlasti u jedinici lokalne samouprave.

Stoga sklapanjem ugovora o autorskom djelu između Općine Čepin, zastupane po dužnosniku Dinku Županoviću, s navedenim akademskim slikarom koji je ujedno s dužnosnikom u tazbinskom srodstvu, proizlazi moguća povreda članka 7. stavka 1. podstavka c) ZSSI-a.

Sukladno članku 39. stavku 3. ZSSI-a, poziva se dužnosnik Dražen Tonkovac da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Tonkovac, elektronička dostava
2. Objava na internetskoj stranici Povjerenstva
3. Pismohrana